CELEX: C2007/117/19
Language: fi
Date: 2007-05-26 00:00:00
Title: Asia C-135/07 P: Valitus, jonka Bank Austria Creditanstalt AG on tehnyt 6.3.2007 yhteisöjen ensimmäisen oikeusasteen tuomioistuimen (toinen jaosto) yhdistetyissä asioissa T-259/02 — T-264/02 ja T-271/02, Raiffeisen Zentralbank Österreich AG ym. v. Euroopan yhteisöjen komissio, 14.12.2006 antamasta tuomiosta asian T-260/02 osalta

26.5.2007   
            
            
               FI
            
            
               Euroopan unionin virallinen lehti
            
            
               C 117/12
            
         Valitus, jonka Bank Austria Creditanstalt AG on tehnyt 6.3.2007 yhteisöjen ensimmäisen oikeusasteen tuomioistuimen (toinen jaosto) yhdistetyissä asioissa T-259/02 — T-264/02 ja T-271/02, Raiffeisen Zentralbank Österreich AG ym. v. Euroopan yhteisöjen komissio, 14.12.2006 antamasta tuomiosta asian T-260/02 osalta
   (Asia C-135/07 P)
   (2007/C 117/19)
   Oikeudenkäyntikieli: saksa
   Asianosaiset
   
      Valittaja: Bank Austria Creditanstalt AG (edustajat: Rechtsanwalt C. Zschocke ja Rechtsanwalt J. Beninca)
   
      Muu osapuoli: Euroopan yhteisöjen komissio
   Vaatimukset
   
               —
            
            
               Ensimmäisen oikeusasteen tuomioistuimen yhdistetyissä asioissa T-259/02 — T-264/02 ja T-271/02 14.12.2006 antama tuomio (1) on kumottava kokonaisuudessaan tai osittain asiaa T-260/02 koskevilta osin.
            
         
               —
            
            
               Komission asiassa COMP/36.571 11.6.2002 tekemä päätös on kumottava siltä osin kuin se koskee BA-CA:ta.
            
         
               —
            
            
               Vaihtoehtoisesti komission päätöksessä BA-CA:lle määrättyä sakkoa on alennettava kohtuulliseksi katsottavalla määrällä.
            
         
               —
            
            
               Komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Valituksellaan valittaja vaatii, että ensimmäisen oikeusasteen tuomioistuimen 14.12.2006 antama tuomio kumotaan. Valittaja vetoaa useisiin perusteluita koskeviin puutteisiin sekä oikeudellisiin ja menettelyllisiin virheisiin.
   Valittaja väittää, että valituksenalaisessa tuomiossa ei yksiselitteisellä tavalla vahvistettu komission näkemystä, jonka mukaan pankkien komiteakokouksilla oli kielteisiä taloudellisia seurauksia. Valittajan mukaan valituksenalaisella tuomiolla loukattiin periaatteita, jotka ohjaavat menettelyä näytön esittämisen osalta, koska siinä oli ymmärretty väärin niitä taloudellisia lausuntoja koskevat vaatimukset, jotka osoittavat taloudellisten vaikutusten puuttumista. Esitetyn lausunnon perusteella taloudellisia vaikutuksia ei olisi pitänyt ottaa huomioon sakon määräämisessä.
   Valittaja väittää, että valituksenalaisessa tuomiossa ei otettu huomioon yhteisöjen tuomioistuinten vahvistamia edellytyksiä arvioitaessa tarvetta tuomitun sakon määrän alentamiseksi lieventävien seikkojen perusteella. Tämän oikeudellisen virheen johdosta valituksenalaisella tuomiolla ei puututtu komission tekemään arviointivirheeseen, josta oli kyse, kun se ei sakon määrää alentavina tekijöinä ottanut huomioon julkisten elinten osallistumista pankkien komiteakokouksiin eikä laajaa ja todistettavaa yleistä tietoisuutta näistä komiteakokouksista.
   Kolmannella valitusperusteellaan valittaja vetoaa puutteellisiin perusteluihin ja yhdenvertaisen kohtelun periaatteen loukkaamiseen sekä lisäksi valituksenalaisessa tuomiossa oleviin muihin oikeudellisiin ja menettelyllisiin virheisiin koskien komission tekemää arviointia valittajan yhteistyöstä tämän kanssa.
   Valittaja väittää, että se toimi tapauksen tosiseikkojen esille tuomisessa alusta alkaen yhteistyössä komission kanssa. Erityisesti se esitti jo menettelyn varhaisessa vaiheessa kattavan selvityksen pankkien komiteakokouksista ja lisäksi vapaaehtoisesti huomattavan määrään asiakirjoja, joita — kuten ensimmäisen oikeusasteen tuomioistuin totesi — komissio käytti riidanalaisen päätöksen tekemisessä. Lisäksi, valittaja toteaa, että sen väitetiedoksiantoon antamassaan vastauksessa se esitti selvityksen tosiseikoista, joita — kuten valituksenalaisessa tuomiossa myös vahvistettiin — komissio kykeni käyttämään riidanalaisen päätöksen tekemisessä.
   Riidanalaisen päätöksen tavoin valituksenalaisella tuomiolla ei alennettu sakkojen määrää tämän valittajan suorittaman kattavan, arvokkaan ja toteen näytetyn yhteistyön perusteella. Tässä on kyse sakkojen määräämättä jättämistä tai lieventämistä kartelleja koskevissa asioissa annetun tiedonannon rikkomisesta, mikä on seurausta yhdenvertaisen kohtelun periaatteen ja luottamuksensuojan periaatteen loukkaamisesta. Lisäksi valituksenalaisella tuomiolla loukattiin valittajan oikeutta tulla erikseen kuulluksi niiden seikkojen osalta, jotka koskivat sille määrätyn sakon määrää ja joista se ei voinut lausua aikaisemmin.
   
      (1)  EUVL C 331, s. 29.